5. Koninkryk – Ons Glo
Posted on March 6, 2017 June 14, 2017 by onsglo
Die Koninkryk van God kan vergelyk word met 'n eko-sisteem. 'n Mens kan nie 'n eko-sisteem sien nie, dit beskryf egter iets baie belangrik: die noodsaaklike netwerk of verhouding tussen organismes en hul omgewing. Netso is die Koninkryk mense wat binne God se wil en tot God se eer leef te midde van die gewone wêreld. Die koninkryk van God is nie 'n sigbare plek nie, maar 'n onsigbare groeiende werklikheid.
Delf Dieper: Ons glo… in die Koninkryk van God?
— Nadia Marais
Gelowiges oor die geskiedenis en oor die hele wêreld heen bely, in verskillende tale en in verskillende kerke, dat hulle glo in die drie-enige God tot wie se glorie ons leef. Maar wat beteken dit? Is geloof in God dieselfde as geloof in die Koninkryk van God? En wat presies is die Koninkryk van God? Is dit dieselfde as 'n Christelike staat? Met Christelike politieke leiers, of dalk selfs die kerk, aan die hoof van so 'n regering?
In die geloofsbelydenisse word geloof in die Koninkryk van God as sulks nie bely nie. Daar is, trouens, geen verwysing na "koninkryk" hoegenaamd in die ou geloofsbelydenisse – van Nicea, van Athanasius, of van die Apostels – nie. Dit is eers in die Dordtse leerreëls waar daar 'n enkele verwysing na die "koninkryk van die hemel" gevind word, met meer breedvoerige besprekings hiervan in die Heidelbergse Kategismus. Ook nie die Belharbelydenis of die Nederlandse Geloofsbelydenis verwys nie by name na die koninkryk van God nie.
In die Bybel is daar uiteraard 'n groot aantal beskrywings van die Koninkryk van God, hoofsaaklik in die evangelies – en veral in die evangelies van Matteus, Markus en Lukas – en in die boek wat handel oor die vroeë kerk, naamlik Handelinge. Die inhoud van Jesus se prediking en gelykenisse is telkens die Koninkryk van God wat, beloof Hy, kom.
Waarna verwys die Koninkryk van God? Daar is dikwels verwysings na die koninkryk van God wat reeds in ons midde is (sien byvoorbeeld Lukas 17:20 – 21). 'n Belangrike beeld wat gebruik word om die Koninkryk van God te beskryf is díé van 'n klein saadjie wat groei tot 'n groot boom; wat 'n skuiling en tuiste bied vir geskape, lewende wesens – in hierdie gelykenis word daar spesifiek verwys na die voëls van die lug wat nes maak in die boom. Dit is so 'n belangrike beeld dat dit in byna ál die evangelies gebruik word (sien Matteus 13:31 – 32, Markus 4:30 – 32, en Lukas 13:18 – 19).
Tog is dit belangrik om mooi te dink wat ons hiermee sê. Glo ons dan in die Koninkryk self? Of glo ons in die God wie se Koninkryk dit is? Gelowiges glo dat die drie-enige God, deur wie God is, by ons is om ons te vertroos en te bemoedig; maar dat God ook in die wêreld teenwoordig is, en in hierdie wêreld reeds geregtigheid, versoening en vrede bewerk – al lyk dit ook nie aldag so nie. Ons kan glo dat die wêreld kan verander omdat ons weet wie God is, deur die Bybel en deur ons geloofsbelydenisse. Ons kan glo in God omdat God ons reeds gekies het in ons doop. Ons kan leef tot God se glorie – en tot God se glorie alleen, soli Deo gloria – omdat God se glorie reeds in ons ingegiet is. 'n Ou kerkvader met die naam van Irenaeus van Lyon sou ons daaraan herinner dat God se glorie duidelik word in 'n mens wat lewe vanuit die troos dat ons lewens aan God behoort en deur God ontvang word; "God's glory is a human being fully alive."
Maar nie net in ons lewe nie – ook in ons dood word ons deur God ontvang. Ons troos is dat ons aan Jesus Christus behoort, of ons leef en of ons sterf. Nie net ons lewe, en die hordes goed wat ons doen of regkry in hierdie lewe, is tot glorie van God nie – maar ook ons dood. Daar is geen deel van ons wat na Christus se dood onwelkom is in God se midde nie; nie dit waarmee ons gebore is nie, en ook nie dit wat ons doen of kies in ons lewe nie. God ontvang ons ten volle omdat God se glorie nie van ons afhang nie, maar van wie die drie-enige God Self is.
Ons glo in die drie-enige, glorieryke God wie se Koninkryk gekom hét, komend ís, en sál kom. Daarom kan ons weet dat ons in ons gebede saam met Jesus en gelowiges oor die eeue heen bid: "Laat U Koninkryk kom."
Luister: Matteus 13:24-30 en 36-43
24Hy het nog 'n gelykenis aan hulle voorgehou en gesê: "Die koninkryk van die hemel kan vergelyk word met 'n man wat goeie saad op sy land gesaai het. 25Een nag, toe die mense slaap, het sy vyand gekom en onkruid tussen die koring gesaai en verdwyn. 26Toe die groen koring opskiet en in die aar begin kom, het die onkruid ook sigbaar geword. 27Die slawe van die boer kom sê toe vir hom: 'Meneer, het u nie goeie saad op u land gesaai nie? Waar kom die onkruid dan vandaan?' 28Hy antwoord hulle: 'Dit is 'n vyand se werk.' Die slawe sê toe vir hom: 'Wil u hê ons moet dit gaan uittrek?' 29'Nee,' sê hy, 'as julle die onkruid nou bymekaarmaak, sal julle die koring saam uittrek. 30Laat altwee saam groei tot met die oes. In die oestyd sal ek vir dié wat oes, sê: Maak eers die onkruid bymekaar en bind dit in bondels om dit te verbrand, maar bring die koring na my skuur toe.' "
37Jesus antwoord: "Hy wat die goeie saad saai, is die Seun van die mens. 38Die saailand is die wêreld. Die goeie saad, dit is die mense van die koninkryk; die onkruid is die aanhangers van die Bose; 39die vyand wat die onkruid saai, is die duiwel. Die oes is die voleinding van die wêreld; dié wat oes, is die engele. 40"Soos die onkruid bymekaargemaak en met vuur verbrand word, so sal dit by die voleinding van die wêreld wees. 41Die Seun van die mens sal sy engele stuur, en hulle sal uit sy koninkryk verwyder almal wat ander mense in sonde laat val, en almal wat die wet van God oortree,42en sal hulle in die brandende oond gooi. Daar sal hulle huil en op hulle tande kners. 43Dan sal die gelowiges in die koninkryk van hulle Vader skitter soos die son. "Wie ore het, moet luister."
Wat vertel die gelykenis van die onkruid tussen die koring vir jou oor die Koninkryk?
Hoekom is dit moeilik om tussen die koring en onkruid te onderskei?
Hoekom is dit moeilik is om te onderskei tussen mense van die Koninkryk en aanhangers van die bose?
Is dit moontlik dat dit wat ons as "onkruid" beskou, nog koring kan word?
Hoe help die beeld van 'n eko-sisteem jou om die Koninkryk anders te verstaan?
Watter dinge bedreig God se koninkryk of "eko-sisteem"? Watter dinge bou dit?
Watter dinge bedreig die fisiese eko-sisteme van die wêreld? Hoekom is dit belangrik om vir die omgewing te sorg, te herwin en energie en water te bespaar? Dink aan maniere waarop jy hierdie week dit kan begin doen.
Here, maak my deel van U wêreld, U Koninkryk, U eko-sisteem. Neem my lewe en …
Gaan stap 'n ent in die natuur of sit 'n rukkie in die tuin. Raak bewus van die natuur se fynste besonderhede om jou. Indien jy nie buite kan sit nie, sit voor 'n venster en hou die wolke, bome of voëls dop. Dink saam en gesels oor hoe God se koninkryk onsigbaar is en tog oral is.
Kyk hoe baie jy hierdie week kan stap in plaas van ry na jou skool, aktiwiteite of vriende.
Raak bewus van jou eko-spoor deur 'n vraelys aanlyn te voltooi deur "carbon footprint calculator" te soek op die internet.
Plant boontjies in watte of groenteplantjies in die tuin en versorg dit. Gesels saam oor hoe God die natuur versorg en hoe die verskillende dele van die natuur inter-afhanklik is van mekaar. Gesels saam hoe ons geroep is om in harmonie met die aarde en mekaar te lewe.
Gebruik herwinbare rommel om iets nuut te maak. Soek op die internet vir idees deur "upcycle home projects" of "upcycle home crafts" in te tik.